text: Politiet spærrer hashbule i Esbjerg
  10 januar 2014 kl. 06.35
  Omfattende hashhandel fra en lejlighed i Esbjerg får politiet til at nedlægge besøgsforbud. Politiet mistænker rockere for at stå bag handelen.
  I over et halvt år er der blevet solgt hash fra en privat lejlighed i Esbjerg. Nu er det forbudt at besøge lejligheden.
  -Vi har en formodning om, at det er rockere, der står bag handlen, fortæller Lorenz Matzen, leder af lokalpolitiet i Esbjerg til TV SYD.
  Politiet har stillet et skilt op om besøgsforbuddet i Skolegade 27 A, 1. th. i Esbjerg.
  Forbuddet betyder, at både ejeren af lejligheden og besøgende får en bøde. Fortsætter besøgene, kan det give en fængselsstraf.
  Lokalpolitiet i Esbjerg observerer lige nu flere steder, hvor der foregår handel med euforiserende stoffer. Politiet formoder, at det også her er rockere, der står bag.
  Besøgsforbuddet gælder i tre måneder. Ejeren af lejligheden er sigtet for handelen og vil blive stillet for en dommer, når politiet er færdig med at indsamle beviser.
  